寄吳德仁兼簡陳季常
作者：蘇軾
朝代：宋

paragraphs: 東坡先生無一錢，十年家火燒凡鉛。
黄金可成河可塞，只有霜鬢無由玄。
龍丘居士亦可憐，談空說有夜不眠。
忽聞河東獅子吼，拄杖落手心茫然。
誰似濮陽公子賢，飲酒食肉自得仙。
平生寓物不留物，在家學得忘家禪。
門前罷亞十頃田，清溪繞屋花連天。
溪堂醉卧呼不醒，落花如雪春風顛。
我遊蘭溪訪清泉，已辦布襪青行纏。
稽山不是無賀老，我自興盡回酒船。
恨君不識顔平原，恨我不識元魯山。
銅駝陌上會相見，握手一笑三千年。